
AZ EURÓPAI PARLAMENT HATÁROZATÁRA IRÁNYULÓ JAVASLAT
Lucian Romașcanunak a Számvevőszék tagjává történő kinevezéséről
(C10‑0010/2025 – 2025/0801(NLE))
(Konzultáció)
Az Európai Parlament,
–	tekintettel az Európai Unió működéséről szóló szerződés 286. cikkének (2) bekezdésére, amelynek megfelelően a Tanács konzultált a Parlamenttel (C10–0010/2025),
–	tekintettel eljárási szabályzata 133. cikkére,
–	tekintettel a Költségvetési Ellenőrző Bizottság jelentésére (A10-0000/2025),
A.	mivel a Tanács 2025. február 12-i levelével konzultált az Európai Parlamenttel Lucian Romașcanunak a Számvevőszék tagjává történő kinevezéséről;
B.	mivel a Költségvetési Ellenőrző Bizottság ezt követően értékelte – különösen az Európai Unió működéséről szóló szerződés 286. cikkének (1) bekezdésében megállapított követelmények szempontjából – Lucian Romașcanu alkalmasságát; mivel ezen értékelés keretében a bizottság megkapta Lucian Romașcanu önéletrajzát és a neki küldött írásbeli kérdőívre adott válaszait;
C.	mivel a bizottság a továbbiakban – 2025. március 18-án – meghallgatta Lucian Romașcanut, aki a meghallgatáson nyilatkozatot tett, majd válaszolt a bizottság tagjai által feltett kérdésekre;
1.	kedvező/kedvezőtlen véleményt nyilvánít a Tanács Lucian Romașcanu számvevőszéki taggá történő kinevezésére irányuló javaslatáról;
2.	utasítja elnökét, hogy továbbítsa ezt a határozatot a Tanácsnak és tájékoztatás céljából a Számvevőszéknek, valamint az Európai Unió többi intézményének és a tagállamok ellenőrző intézményeinek.

RÓLAM
Házas, két gyermeke van.
Politikus, széles körű parlamenti és kormányzati tapasztalattal, valamint a magánszektorban szerzett széles körű tapasztalattal.
Jelentős tapasztalat a közpénzekkel és európai alapokkal való munkában a betöltött közjogi pozíciókban miniszterként, szenátorként vagy magasabb közigazgatási területi egység vezetőjeként.
TANULMÁNYOK
[ 2000 – 2002 ] Felsővezetői MBA-diploma 
Washingtoni Egyetem, Seattle/ASEBUSS Bukarest 
Város: Bukarest | Ország: Románia |
[ 1986 – 1991 ] BSc-diploma 
Gazdaságtudományi Akadémia 
Város: Bukarest | Ország: Románia | 
SZAKMAI TAPASZTALAT
[ 2024. október 28. – jelenleg ] Elnök 
Buzău Megye Tanácsa 
Város: Buzău | Ország: Románia 
•	egy jelöltre való szavazással megválasztott tisztség
•	Buzău megye közigazgatási koordinációja, 404 000 lakos és 87 közigazgatási területi egység
•	• éves költségvetés – több mint 100 millió EUR 
[ 21/12/2016 – 27/10/2024 ] Szenátor 
Románia Szenátusa 
Város: Bukarest | Ország: Románia 
Különböző tisztségek Románia parlamentjében:
•	elnök, Kulturális és Médiabizottság
•	elnök, az Európai Biztonsági és Együttműködési Szervezet (EBESZ) Parlamenti Közgyűlésébe delegált román parlamenti küldöttség
•	vezető, a Szociáldemokrata Párt szenátorai
[ 2021. november – 2023. június ] Kulturális miniszter 
Románia kormánya 
Város: Bukarest | Ország: Románia 
• éves költségvetés – több mint 300 millió EUR 

[ 2017. június – 2018. január ] Kulturális miniszter 
Románia kormánya 
Város: Bukarest | Ország: Románia 
• éves költségvetés – több mint 270 millió EUR
[ 2015 – 2016 ] Az igazgatótanács elnökének vezetői tanácsadója 
Román Nemzeti Televízió 
Város: Bukarest | Ország: Románia 
•	100%-ban állami tulajdonban
•	5 televíziós csatorna
•	67 millió EUR éves árbevétel
•	2450 alkalmazott
[ 2012 – 2015 ] Ügyvezető igazgató 
Dogan Media International 
Város: Bukarest | Ország: Románia 
•	Török tőke
•	20 millió EUR éves árbevétel
•	több mint 400 alkalmazott
•	32%-os bevételnövekedés az előző évhez képest
[ 2009 – 2012 ] Vezérigazgató 
Cancan Media 
Város: Bukarest | Ország: Románia 
•	8 millió EUR éves árbevétel
•	140 munkatárs
•	12%-os bevételnövekedés az előző évhez képest
[ 2006 – 2009 ] Ügyvezető Igazgató 
Ringier, Románia 
Város: Bukarest | Ország: Románia 
•	Svájci tőke
•	30 millió EUR éves árbevétel
•	240 munkatárs
[ 2004 – 2006 ] Ügyvezető Igazgató 
Best Print Services 
Város: Bukarest | Ország: Románia 
•	10 millió EUR éves árbevétel
•	110 munkatárs
•	finanszírozási tárgyalások, beruházási program felügyelete
•	vállalati erőforrás-tervezés kidolgozása és bevezetése
•	18%-os bevételnövekedés az előző évhez képest
[ 2002 – 2004 ] Vezérigazgató 
HL Display, Románia 
Város: Bukarest | Ország: Románia 
•	Svéd tőke
•	induló vállalkozás
•	1 millió EUR éves árbevétel
•	5 munkatárs
•	felelős az eredménykimutatásért
•	költségvetés-tervezés, bevétel- és költségellenőrzési felelősség

[ 1999 – 2002 ] Értékesítési igazgató 
Ringier, Románia 
Város: Bukarest | Ország: Románia 
•	Svájci tőke
•	értékesítési csoportok koordinálása (14 fő)
•	az értékesítési stratégia kidolgozása, cselekvési terv készítése, értékesítési célkitűzések meghatározása 
•	értékesítési prezentációk tartása médiaügynökségek és kiemelt ügyfelek számára; szerződésre irányuló tárgyalások lebonyolítása
[ 1997 – 1999 ] Értékesítési igazgató 
Mediapro Holding 
Város: Bukarest | Ország: Románia 
•	a vállalatcsoport különböző vállalatai értékesítési struktúráinak megszervezése és harmonizálása
•	az értékesítési stratégia kidolgozása, cselekvési terv készítése, értékesítési célkitűzések meghatározása 
•	értékesítési prezentációk tartása médiaügynökségek és kiemelt ügyfelek számára; az értékesítési költségvetésről szóló tárgyalásokkal kapcsolatos felelősség, 16 különböző vállalat értékesítési struktúrájának mélyreható átszervezése
[ 1993 – 1997 ] Országos képviselő 
Amorim Irmaos 
Város: Bukarest | Ország: Románia 
•	induló vállalkozás
•	4 millió EUR éves árbevétel
•	a román piacon való jelenlét kiépítése, vezető pozíció megszerzése és megtartása (90%-os piaci részesedés)
[ 1991 – 1993 ] Értékesítési képviselő 
Vinexport Trading Co. 
Város: Bukarest | Ország: Románia 
•	a holland, kanadai és izraeli piacokra irányuló export koordinálása
•	a tárgyalásokon való részvétel, a szállítások felügyelete, a kiviteli okmányok elkészítése.
IRÁNYÍTÁSI ÉS VEZETŐI KÉSZSÉGEK 
Csoportvezető, jó tárgyalókészség 
•	hatékony csoportkoordináció
•	a kompetenciák és a hierarchia pontos meghatározása és körülhatárolása, több feladat, részletekre való odafigyelés
•	analitikus gondolkodás, ugyanakkor cselekvés- és eredményorientált hozzáállás
•	kiváló kommunikációs és prezentációs készség
•	kiváló tárgyalási készség különböző személyiségtípusokkal és kultúrákkal
KOMMUNIKÁCIÓS ÉS INTERPERSZONÁLIS KÉSZSÉGEK 
Kiváló kommunikációs készség, alkalmazkodóképesség és kitartás 
•	Kiváló interperszonális és kommunikációs készségek különböző környezetekben, különböző méretű csoportok koordinálása és motiválása
•	Elkötelezett, kezdeményező, dinamikus, kitartó, alkalmazkodó, gyorsan elsajátítja a különböző területekről származó új információkat
NYELVISMERET 
Anyanyelv(ek): Román 
Egyéb nyelv(ek): 
Angol 
HALLÁS UTÁNI ÉRTÉS C2 OLVASÁS C2 ÍRÁS C2 
BESZÉDKÉSZSÉG C2 TÁRSALGÁS C2 
Francia
HALLÁS UTÁNI ÉRTÉS B2 OLVASÁS B2 ÍRÁS B1 
BESZÉDKÉSZSÉG B1 TÁRSALGÁS B1 
Szintek: A1 és A2: Alapszintű nyelvhasználó; B1 és B2: Önálló nyelvhasználó; C1 és C2: Mesterfokú nyelvhasználó
DIGITÁLIS KÉSZSÉGEK 
Digitális készségeim 
A Microsoft Office (Word, Excel, Outlook) kiváló ismerete | Magas szintű számítógépes és internetes felhasználói készségek | Vállalati erőforrás-tervező szoftverek (ERP) ismerete | Változáskezelés megvalósítása: szervezeti változásoktól az ügyfélkapcsolat-kezelő rendszerek (CRM) bevezetéséig 
VEZETŐI ENGEDÉLY 
Motorkerékpárok:	 A
Személyautók: 	B
HOBBIK ÉS ÉRDEKLŐDÉSI KÖR 
Lelkes olvasó, szenvedélye a sport és a zene 

Kérdéssor a Számvevőszék tagjelöltjei számára
Szakmai tapasztalat
1.	Kérjük, sorolja fel az államháztartás terén szerzett szakmai tapasztalatait, amelyekre a költségvetés-tervezéssel, a költségvetés-végrehajtással vagy költségvetési gazdálkodással, illetve a költségvetési ellenőrzéssel vagy auditálással összefüggésben tett szert. 
	V:
	A magánszektorban vezetőként
i.	Több tízmillió eurós költségvetéseket javasoltam, tárgyaltam, hagytam jóvá és ellenőriztem az általam irányított különböző vállalatoknál.

	Szenátorként a román parlamentben:
i.	A román éves költségvetések közül nyolcat vitattam meg, módosítottam és jóváhagytam, az e nehézkes folyamathoz kapcsolódó valamennyi tevékenységgel együtt.
ii.	Megkaptam, elemeztem és részt vettem a közvetlenül a román szenátus felügyelete alatt működő intézmények – többek között a Román Nemzeti Televízió, a Román Nemzeti Rádió, a Román Kulturális Intézet és az Audiovizuális Tanács – költségvetésének módosításában, jóváhagyásában vagy elutasításában.
iii.	Részt vettem a magas szintű döntésekben a súlyos válságok, többek között a világjárvány és az energiaválság idején, ahol a költségvetési hatás és a döntések feletti ellenőrzés kulcsfontosságú prioritás volt.

	Kulturális miniszterként
i.	Elemeztem az elmúlt évek költségvetését, és következtetéseket vontam le a korábbi költségvetések teljesítményére vonatkozóan, és szükség esetén korrekciós intézkedéseket hajtottam végre.
ii.	Elkészítettem az éves költségvetést, megtárgyaltam a pénzügyminisztériummal, és bemutattam a román parlament előtt – a Kulturális Minisztérium éves költségvetése mintegy 300 millió EUR.
iii.	Mind a teljesítmény, mind a jogszerűség tekintetében felügyeltem az éves költségvetések végrehajtását.
iv.	Szorosan együttműködtem a román számvevőszékkel a minisztériumomat érintő tevékenységeikkel kapcsolatos valamennyi kérdésben.

	Buzău megye elnökeként
i.	Elemeztem az előző évek költségvetését, hogy levonhassam a megye pénzügyi teljesítményére vonatkozó következtetéseket, és ezt követően költségvetési korrekciókat készítettem a következő időszakra vonatkozóan.
ii.	Elkészítettem a 2025. évi költségvetést, és felügyeltem annak a megyei tanácsadók általi jóváhagyását – az éves költségvetés mintegy 110 millió EUR.
2.	Melyek voltak eddigi szakmai pályafutásának legjelentősebb eredményei?
	V: Tekintettel a kérdőív terjedelmére, felsorolnék néhányat a pénzügyi és költségvetési területhez kapcsolódó eredmények közül:
i.	Első miniszteri megbízatásom alatt sikerült 47%-kal megnövelnem a Kulturális Minisztérium költségvetését, és felügyeltem a több mint 98%-os végrehajtási arányt anélkül, hogy a román számvevőszék kedvezőtlen véleményt adott volna.
ii.	A Szociáldemokrata Párt szenátorai csoportjának vezetőjeként kulcsszerepet játszottam a román éves költségvetések időben történő megtárgyalásában és sikeres megszavazásában.
iii.	A Covid19-válság idején válság idején parlamenti képviselőként kollégáimmal együtt képes voltam biztosítani – a szükséges parlamenti döntések révén – az összes forrást, amelyre az államnak szüksége volt a járvány elleni küzdelemhez, és nyomon követni a források elosztásának és elköltésének módját. 
3.	Milyen szakmai tapasztalatokat szerzett nemzetközi multikulturális és többnyelvű szervezeteknél vagy a hazáján kívüli székhelyű intézményeknél?
	V:
i.	A magánszektorban multinacionális vállalatoknál dolgoztam felsővezetői pozíciókban, ahol megismerkedtem a különböző kultúrákkal azokon a szervezeteken belül, amelyeknél dolgoztam. 
ii.	A román parlament tagjaként és bizottsági elnökként folyamatosan részt vettem a különböző országok és kultúrák képviselőivel folytatott parlamenti diplomáciai tevékenységekben. Az Európai Biztonsági és Együttműködési Szervezet (EBESZ) román parlamenti küldöttségének elnökeként több mint 50 tagállam képviselőivel folytatott találkozókon, megbeszéléseken és tárgyalásokon vettem részt. 
iii.	Miniszterként lehetőségem nyílt arra, hogy a különböző országokból és kultúrákból származó kollégákkal folytatott találkozókkal és tárgyalásokkal teljes körű nemzetközi napirendre kerüljön sor.
4.	Kapott-e mentesítést korábban végzett vezetői feladatai tekintetében, amennyiben ilyen eljárás alkalmazandó volt?
	V: Az általam eddig folytatott tevékenységek tekintetében nem határoztak meg mentesítési eljárást.
5.	Korábbi szakmai pozíciói közül melyekre nevezték ki politikai okokból? 
	V: Pályafutásom elmúlt nyolc évében általános vagy helyhatósági választásokat követően közszolgálatban voltam, és kétszer neveztek ki kulturális miniszternek. Valamennyi tisztséget a Szociáldemokrata Párt (PSD) tagjaként töltöttem be.
6.	Mi volt az a három legfontosabb döntés, amelynek meghozatalában szakmai karrierje során részt vett?
	V: Mivel több évtizedes karrierem van, több olyan fontos döntésem is volt, amely meghatározó volt, és amelyre büszke vagyok. Ezek közül hármat említek meg, amelyek eddigi szakmai pályafutásom három fő fejezete szempontjából relevánsak, a magánszektorban, a kormányzatban és a parlamentben:
i.	A magánszektorban töltött vezetői éveim alatt hozott egyik fontos döntésem a Ringier Románián belül az általam vezetett részleg mélyreható átszervezése volt, aminek eredményeként a portfóliómban lévő újságok és magazinok a csoport forgalmának 50%-át és a csoport nyereségének közel 100%-át adták.
ii.	Kulturális miniszterként sikerült átstrukturálnom és észszerűsítenem a költségvetést, hogy az előző évhez képest 270%-kal több pénzt fordíthassak a hazai kulturális projektekre.
iii.	Szenátorként és frakcióvezetőként támogattam, tárgyaltam a bizottságokban, és megszereztem a szavazatokat a kormány beruházási programjaira, többek között a Helyreállítási és Rezilienciaépítési Alap projektjeire, amelyek 2024-ben Románia GDP-jének közel 7%-át érték el.
Függetlenség
7.	A Szerződés kimondja, hogy a Számvevőszék tagjai feladataik ellátása során „teljes mértékben függetlenek”. Hogyan tenne eleget ennek a kötelezettségnek jövőbeli feladatai teljesítése során? 
V: Kinevezésem esetén a Számvevőszék tagjaként kötelezettséget vállalok arra, hogy feladataimat teljes mértékben függetlenül és a legmagasabb etikai normákkal összhangban, az Európai Unió és az európai polgárok általános érdekében, valamint a Szerződések rendelkezéseinek és a Számvevőszék eljárási szabályzatának teljes körű tiszteletben tartása mellett látom el. Teljes mértékben be fogom tartani a Számvevőszék tagjaira vonatkozó magatartási kódex rendelkezéseit, és tiszteletben fogom tartani az abban foglalt etikai elveket: feddhetetlenség, függetlenség, objektivitás, szakértelem, szakmai magatartás, titoktartás, átláthatóság, méltóság, elkötelezettség, lojalitás, diszkréció és kollegialitás. 
Nem kérek és nem fogadok el utasítást sem kormánytól, sem más intézménytől, szervtől, hivataltól vagy szervezettől. Ugyanakkor tartózkodni fogok minden olyan cselekedettől, amely összeegyeztethetetlen jövőbeli feladataimmal, és arra törekszem, hogy személyes magatartásommal példát mutassak. Vállalom, hogy megbízatásom megszűnését követően is gondoskodom az információk bizalmas kezeléséről, és tiszteletben tartom a kinevezésekre és előnyökre vonatkozó szabályokat.
Ebben a szerepkörben biztosítani fogom, hogy a Számvevőszék függetlensége szigorúan védve legyen, és hogy feladataimat feddhetetlenül, pártatlanul és a közszolgálat legmagasabb szintű normái iránti erős elkötelezettséggel végezzem.
8.	Rendelkezik-e Ön vagy közeli hozzátartozója (szülei, testvérei, bejegyzett partnere vagy gyermekei) olyan üzleti vagy pénzügyi érdekeltséggel vagy kötelezettséggel, amelyek összeférhetetlenek lehetnek az Ön jövőbeli feladataival? 
	V: Sem én, sem családtagom nem rendelkezik olyan üzleti vagy pénzügyi érdekeltséggel, amely összeférhetetlenséghez vezethetne az Európai Számvevőszék tagjának szerepével kapcsolatos kötelezettségekkel és felelősségi körökkel kapcsolatban.
9.	Készen áll-e arra, hogy a Számvevőszék elnökének tudomására hozza és nyilvánossá tegye minden pénzügyi érdekeltségét és egyéb kötelezettségvállalásait? 
	V: Igen, készen állok arra, hogy az Európai Számvevőszék magatartási kódexével és etikai iránymutatásaival összhangban közzétegyem az összes kért információt, és érdekeltségi nyilatkozatot nyújtsak be, biztosítva a teljes átláthatóságot és elszámoltathatóságot.
10.	Érintett bármilyen folyamatban levő bírósági eljárásban? Ha igen, kérjük részletezze! 
	V: Nem, jelenleg semmilyen bírósági eljárásban nem vagyok érintett.
11.	Van-e aktív vagy vezetői szerepe a politikában, ha igen, milyen szinten? Betöltött-e bármilyen politikai tisztséget az utóbbi 18 hónapban? Ha igen, kérjük, részletezze!
	V: Igen, jelenleg a Szociáldemokrata Párt Buzău megyei szervezetének vezetője vagyok, és a párt országos szóvivője minden kérdésben.
12.	Készen áll-e arra, hogy számvevőszéki taggá történő kinevezését követően lemondjon bármely, választás útján betöltött hivataláról, illetve hogy feladja valamely politikai pártban betöltött aktív tisztségét?
	V: Igen, habozás nélkül. Ha a Számvevőszék tagjává válok, ez azt jelenti számomra, hogy befejezem politikai pályafutásomat.
13.	Hogyan járna el olyan, súlyos szabálytalanság vagy akár csalás és/vagy megvesztegetési ügy esetében, amelyben az Ön származási tagállamában tevékenykedő személyek érintettek?
	V: Ha egy ilyen eset megtörténne, ugyanúgy járnék el, mint bármely más tagállamban elkövetett csalás esetén, a lehető legnagyobb függetlenséggel és feddhetetlenséggel, teljesen pártatlan, objektív, elfogulatlan és szakszerű megközelítést alkalmazva.
	A pártatlanság és a feddhetetlenség fenntartása, a jogállamiság tiszteletben tartása, a meglévő szakpolitikák, szabályok és eljárások szigorú betartása, valamint a méltányosság és az egyenlő bánásmód biztosítása elengedhetetlen ahhoz, hogy minden intézmény hatékonyan működjön és megőrizze az uniós polgárok bizalmát.
Feladatok végrehajtása
14.	Melyeknek kell lenniük bármely közszolgálatban a hatékony és eredményes pénzgazdálkodási kultúra főbb jellemzőinek? Hogyan tud az Európai Számvevőszék hozzájárulni ennek érvényesítéséhez?
V: A költségvetési rendelet által meghatározott kereten belül a hatékony és eredményes pénzgazdálkodás a költségvetésnek az alábbi három elvvel összhangban történő végrehajtását jelenti: 
i.	gazdaságosság
ii.	hatékonyság
iii.	eredményesség.
A közpénzeket a közjó érdekében kell felhasználni, tiszteletben tartva az átláthatóság és az elszámoltathatóság alapelveit, amelyek a jó kormányzás két alappillére. 
Szilárd meggyőződésem, hogy az átláthatóságot, a méltányosságot és az elszámoltathatóságot – a teljesítményre is összpontosítva – kell ezen elvek végrehajtása és a közszolgálatban a hatékony és eredményes pénzgazdálkodási kultúra előmozdítása fő jellemzőinek tekinteni, és ezek vezéreltek mind a magán-, mind a közszférában töltött karrierem során. 
Ráadásul az előttünk álló kihívásokkal teli környezet megköveteli, hogy mindannyian minden tőlünk telhetőt megtegyünk a polgárok közintézményekbe és döntéshozatali folyamatokba vetett bizalmának helyreállítása és megerősítése érdekében nemzeti és európai szinten. E tekintetben hozzáadott értéket látok egy többrétegű megközelítésben, amelynek célja annak biztosítása, hogy a megfelelő költségvetési tervezést etikus irányítás és átlátható jelentéstétel kísérje, amelyet alapos ellenőrzési és elszámoltathatósági folyamat követ, és amelyet minden egyes szakaszban egyértelmű és proaktív kommunikációs erőfeszítések támogatnak. Nem utolsósorban hasznosnak látom, hogy a lehető legjobb eredmények biztosítása érdekében a korai kockázatelemzést és -csökkentést a fent leírt valamennyi szakaszba beépítsük.
	A Számvevőszék fontos szerepet tölt be a professzionális pénzgazdálkodás kultúrájának kialakításában és annak fenntarthatóságának biztosításában valamennyi uniós intézményben. A Számvevőszék ajánlásokat fogalmaz meg, és nyomon követi azok végrehajtását, ezek a fent említett szerepkör szempontjából kulcsfontosságú tevékenységek. A bevált gyakorlatok azonosítása és az ellenőrzési ajánlások kiadása a hatékony és eredményes pénzgazdálkodás megerősítésének alapvető eszközei. Emellett a Számvevőszék jelentős erkölcsi tekintélye Unió-szerte elősegítheti az átláthatóbb és elszámoltathatóbb számviteli gyakorlatok ösztönzését.
	A Számvevőszék adott esetben jelentős szerepet játszik a jogszabályi keret és az igazgatási eljárások egyszerűsítésében is, hozzájárulva a hatékony pénzgazdálkodáshoz és elősegítve a szükséges reformokat. Az EU-nak egyszerűbb és kevesebb bürokráciával járó eljárásokra van szüksége, és a Számvevőszék létfontosságú szerepet játszhat Európa egyszerűsítési menetrendjében.
15.	A Szerződés értelmében a Számvevőszéknek segítenie kell a Parlamentet abban, hogy a költségvetés végrehajtása feletti ellenőrzési jogkörét gyakorolja. Hogyan javítaná a Számvevőszék és az Európai Parlament (azon belül különösen a Költségvetési Ellenőrző Bizottság) együttműködését annak érdekében, hogy javítani lehessen az általános kiadások közfelügyeletét és gazdaságos felhasználását?
V: A Számvevőszék leendő tagjaként biztosítom Önöket arról, hogy elkötelezett vagyok az Európai Parlament – különösen annak Költségvetési Ellenőrző Bizottsága (CONT) – és a Számvevőszék közötti, a nyitottságon, az átláthatóságon, a kölcsönös bizalmon és a hatékonyságon alapuló kapcsolat kiépítése iránt. Mivel még mindig a jelenlegi intézményi és jogalkotási ciklus elején járunk, úgy vélem, hogy mindkét oldalon azon kell dolgoznunk, hogy tovább erősítsük a két intézmény közötti kapcsolatot, és előmozdítsuk a CONT bizottság és a Számvevőszék közötti folyamatos együttműködés kultúráját. Ezért kinevezésem esetén szeretném biztosítani Önöket arról, hogy teljes mértékben nyitott vagyok az arra vonatkozó párbeszédre és javaslatokra, hogy miként lehetne javítani és megerősíteni a CONT bizottság döntéshozatali folyamatát támogató számvevőszéki hozzájárulásokat annak érdekében, hogy a Parlament hatékonyan gyakorolhassa demokratikus felügyeletét, különösen a költségvetés végrehajtása feletti ellenőrzési hatáskörének gyakorlása során. Tekintettel a jelenlegi nehéz regionális és nemzetközi helyzetre, nem tudom eléggé hangsúlyozni az uniós költségvetés védelmének fontosságát mind uniós, mind nemzeti szinten, és tisztában vagyok azzal, hogy ez a Parlament és különösen a CONT bizottság számára elsődleges fontosságú. 

Együttműködésünk révén biztosíthatjuk, hogy az uniós pénzek felhasználása jogszerű, felelős és elszámoltatható módon, az EU és polgárai mindenek felett álló érdekét szem előtt tartva történjen.
	Ezen túlmenően, mivel az európai parlamenti képviselők közvetlenül képviselik az uniós polgárok érdekeit, alapvető fontosságú, hogy az ő szempontjaik is érvényesüljenek annak biztosítása érdekében, hogy a Számvevőszék munkája releváns maradjon az uniós polgárok előtt álló kihívások szempontjából, ugyanakkor a Számvevőszék munkája során megőrizze teljes függetlenségét.

16.	Véleménye szerint milyen hozzáadott értéket képvisel a teljesítmény-ellenőrzés, és a kapott eredményeket hogyan kellene beépíteni az irányítási eljárásokba?

V: A szabályszerűségi, a pénzügyi és a teljesítmény-ellenőrzések kiegészítik egymást. Míg a szabályszerűségi ellenőrzés azt vizsgálja, hogy a tevékenységek és programok megfelelnek-e az alkalmazandó jogi és szabályozási követelményeknek, a teljesítmény-ellenőrzés azt értékeli, hogy ezeket a tevékenységeket és programokat optimálisan hajtották-e végre.

A 2021–2027-es időszakra vonatkozó jelenlegi többéves pénzügyi keret végrehajtásával összefüggésben a Számvevőszék már javasolta, hogy az EU gazdasági növekedési stratégiájának részeként biztosítsák az éghajlatváltozáshoz való alkalmazkodás időtálló uniós finanszírozását, ami hatással van az EU belső és külső versenyképességére is. Ez hozzájárult az eredményorientált megközelítés kialakításához, valamint annak biztosításához, hogy a pénzügyi döntések az uniós polgárok javát szolgáló hatékony intézkedésekben és megoldásokban öltsenek testet. 

E modellre építve további intézkedéseket lehetne előirányozni az uniós versenyképességi célkitűzésekre fordított kiadások hatékonyságának teljesítmény-ellenőrzésen alapuló megfelelő nyomon követésének támogatása érdekében, tekintetbe véve azt is, hogy figyelembe kell venni az EU átfogó fejlesztési célkitűzéseit is.
	Ugyanilyen logika szerint a teljesítményre való nagyobb összpontosítás hasznosnak bizonyulhat az egyszerűsítéssel és az elszámoltathatósággal kapcsolatos új bizottsági célkitűzések támogatásában, a közbeszerzési eljárások tekintetében is. A teljesítményalapú értékelések a tagállamok, valamint az üzleti közösség szintjén felmerülő adminisztratív költségeket is figyelembe vehetik. A teljesítmény-ellenőrzés előremutató betekintést nyújt, értékelve, hogy a folyamatok hatékonyan működnek-e a kitűzött célok és célkitűzések elérése érdekében.
Tekintettel az uniós pénzügyi eszközök várhatóan növekvő összetettségére, az uniós források elszámoltathatósága és nyomon követhetősége még fontosabbá válik, többek között a teljesítményalapú modell előfeltételeként, amelyet figyelembe kell venni a Számvevőszék jövőbeli tevékenységei során, valamint a többi költségvetési felelősséggel rendelkező uniós intézménnyel – nevezetesen az Európai Bizottsággal és az Európai Parlamenttel – fenntartott kapcsolatokban.
	Mindemellett mindig arra kell törekednünk, hogy olyan ajánlásokat fogalmazzunk meg, amelyek relevánsak és praktikusak, és amelyeket az ellenőrzött szervezet egyértelműen megért és befogad, különösen a megfelelő vezetői szint, amely rendelkezik kompetenciával az ajánlások idő, költség és erőforrások tekintetében történő optimális végrehajtásához.

[bookmark: _Hlk191053189][bookmark: _Hlk191055576]17.	Hogyan lehetne javítani a Számvevőszék, a nemzeti ellenőrző intézmények és az Európai Parlament (Költségvetési Ellenőrző Bizottság) közötti, az Unió költségvetésének ellenőrzésével kapcsolatos együttműködésen?
	V: Ebben a szakaszban nem tudok végleges választ adni, mivel még nem vizsgáltam meg a kérdést sem a Költségvetési Ellenőrző Bizottság, sem az Európai Számvevőszék szempontjából. A Számvevőszéknél szerzett gyakorlati tapasztalatok elengedhetetlenek lesznek a megalapozott álláspont kialakításában.
	Egyértelmű azonban, hogy a Számvevőszék és a nemzeti ellenőrző szervek közötti, az Európai Unió működéséről szóló szerződés 287. cikkének (3) bekezdésében körvonalazott együttműködés alapvető fontosságú a hatékony költségvetési ellenőrzés szempontjából. A megosztott irányítással összefüggésben különösen fontos a nemzeti ellenőrök szakértelmének hasznosítása. 	
	A költségvetési és jogalkotó hatóságokkal, a nemzeti legfőbb ellenőrző intézményekkel és más érdekelt felekkel folytatott nyílt párbeszéd erősíti az intézmény jelentőségét és munkájának hatását.

Mind az Európai Parlament (a CONT bizottságon keresztül), mind a nemzeti parlamenteknek jelentést tevő nemzeti ellenőrző szervek kulcsfontosságú érdekelt felek a Számvevőszék számára, akiknek közös célja az uniós költségvetés védelme és az uniós polgárok adójából származó pénz optimális felhasználásának biztosítása. E tekintetben a Számvevőszéknek továbbra is meg kell osztania vonatkozó jelentéseit a nemzeti ellenőrző szervekkel és más intézményekkel annak érdekében, hogy folyamatosan tájékoztatást nyújtson tevékenységeiről, és közölje az érintett szakpolitikai területekre vonatkozó ajánlásait.

Ezért úgy vélem, hogy a siker kulcsa a jól szervezett, átlátható információcsere, az egyes felek igényeinek alapos megértése, valamint a hatékony együttműködési megállapodások. Minden megtett intézkedésnek tiszteletben kell tartania az együttműködés jogi keretét, biztosítva mind a jóhiszemű munkavégzés kötelezettségét, mind pedig a Számvevőszék és a nemzeti ellenőrző szervek függetlenségét.
Ösztönözném továbbá a kapcsolattartó bizottság és az EP Költségvetési Ellenőrző Bizottsága közötti közvetlen strukturált párbeszédet, rendszeres eszmecserét a bevált gyakorlatokról és a tanulságokról, a költségvetés hatékony végrehajtásáról és ellenőrzéséről, az irányításról, az átláthatóságról és az elszámoltathatóságról. Úgy vélem továbbá, hogy a közös kockázatelemzések is részét képezhetnék ennek a strukturáltabb párbeszédnek, az EU-n belüli kihívásokra és konkrét kockázatokra vonatkozó közös értelmezések, valamint az ezek megoldására szolgáló módszerekről szóló eszmecserék. 
Végső soron az Európai Parlament jelentős szerepet játszik abban is, hogy választóik körében felhívja a figyelmet a Számvevőszék munkájára és az uniós költségvetés ellenőrzési rendszerére. Emellett az európai parlamenti képviselőknek segíteniük kell a saját tagállamuk ellenőrző hatóságait abban, hogy jobban megértsék azokat a kihívásokat, amelyekkel feladataik ellátása során szembesülnek.
18.	Hogyan fejlesztené tovább az Európai Számvevőszék jelentéstételi rendszerét annak érdekében, hogy az Európai Parlament megkapja az összes szükséges információt a tagállamok által az Európai Bizottságnak szolgáltatott adatok pontosságával kapcsolatban?
[bookmark: _Hlk191053177]V: A magas minőségű jelentéstétel elsősorban a szolgáltatott adatok minőségén alapul. A Számvevőszék értékelése és jelentéstétele a szolgáltatott adatok minőségétől függ, különösen mivel az Európai Parlamentet támogatja költségvetési döntéseinek megszilárdításában. 
E tekintetben, figyelembe véve azt is, hogy az európai statisztikák közjavak, és az európai statisztikákról szóló jelenlegi rendeletre építve fontos az Európai Bizottsággal és a többi intézménnyel folytatott párbeszéd keretében elemezni, hogy a jelenlegi rendszert miként lehetne fejleszteni annak érdekében, hogy az új adatforrásokra, az új technológiákra és a digitális korszak által generált felismerésekre összpontosítson annak biztosítása érdekében, hogy a szolgáltatott adatok tükrözzék az új kihívásokat és gazdasági realitásokat az uniós döntések és szakpolitikai célkitűzések indokolásának támogatása érdekében.
Mindig szem előtt tartva, hogy maga a Számvevőszék is korlátozott erőforrásokkal rendelkezik, és azokat a lehető legjobban kell felhasználnia arra, hogy beszámoljon munkájáról.
Egyéb kérdések
19.	Lemondana-e jelöltségéről, ha számvevőszéki taggá történő kinevezésével kapcsolatosan a Parlament véleménye kedvezőtlen lenne?
V: A román parlament korábbi képviselőjeként és korábbi parlamenti bizottsági elnökként teljes mértékben tiszteletben tartom az Európai Parlament döntéseit. E tekintetben, ha bármilyen kétség merülne fel feddhetetlenségemmel vagy függetlenségemmel kapcsolatban, a tagállamommal folytatott megbeszéléseket követően természetesen fontolóra venném jelölésem visszavonását. Alaposan megfontolnám a Költségvetési Ellenőrző Bizottságban a szakmai fejlődés területeivel kapcsolatos véleményeket és vitákat, és ennek megfelelően járnék el. 
Mindazonáltal, mivel engem a román kormány jelölt, és az EUMSZ szerinti eljárás szerint a Tanács hozza meg a végső döntést, úgy vélem, hogy a teljes eljárás lefolytatása a helyes eljárás, amely tiszteletben tartja az összes érintett intézményt.

